DUSIT เปิดวิลล่าหรูแบรนด์ “อีลิธ เฮเวนส์” เพิ่ม 3 ประเทศ รับท่องเที่ยวทั่วโลกฟื้น
“กลุ่มดุสิตธานี” โดย “อีลิธ เฮเวนส์ เปิดตัววิลล่าหรูเพิ่มเติมใน 3 ประเทศ “ไทย-อินโดนีเซีย-ญี่ปุ่น” พร้อมมอบบริการได้รับการคัดสรรมาอย่างดี และมีความเป็นส่วนตัว รองรับการท่องเที่ยวทั่วโลกฟื้นตัว
“กลุ่มดุสิตธานี” โดย “อีลิธ เฮเวนส์" เปิดตัววิลล่าหรูเพิ่มเติมใน 3 ประเทศ “ไทย-อินโดนีเซีย-ญี่ปุ่น” รองรับการท่องเที่ยวทั่วโลกฟื้นตัว
10 ส.ค. 2565

บริษัท ดุสิตธานี จำกัด (มหาชน) หรือ DUSIT เปิดเผยว่า “อีลิธ เฮเวนส์” ได้ประกาศเพิ่มทรัพย์สินภายใต้การบริหารจัดการในประเทศไทย อินโดนีเซีย และญี่ปุ่น ด้วยการเปิดตัววิลล่าแห่งใหม่เพิ่มเติม หลังจากเชื่อมั่นว่า แนวโน้มการเดินทางทั่วโลกจะฟื้นตัวขึ้น และประเทศเหล่านี้ยังเป็นเป้าหมายสำคัญในการรองรับการท่องเที่ยวที่มีโอกาสเติบโตอย่างมีศักยภาพ โดยวิลล่าที่เปิดให้บริการเพิ่มเติมล่าสุดในประเทศไทย ได้แก่ “เวล่า นาใต้ เรสซิเดนเซส” (Veyla Natai Residences) ซึ่งเป็นกลุ่มอสังหาริมทรัพย์ที่ได้รับรางวัลชนะเลิศของวิลล่าสำหรับครอบครัว ตั้งอยู่ที่หาดนาใต้อันงดงามของจังหวัดภูเก็ต
ทั้งนี้ ก่อนหน้านี้ อีลิธ เฮเวนส์ จัดการบริหารวิลล่าหรูให้เช่ารวม 20 หลังในหาดนาใต้อยู่แล้ว และล่าสุดมีการเปิดให้บริการวิลล่าที่มองเห็นวิวทะเลอันงดงามเพิ่มขึ้นอีก 4 หลัง โดยแต่ละหลังมีห้องนอน 3 ห้อง สิ่งอำนวยความสะดวกที่ทันสมัยด้วยเทคโนโลยีแบบดิจิทัล และการออกแบบแนวร่วมสมัย ซึ่งมีรางวัลจาก The International Architecture Awards (IAA) 2020 ที่จัดโดย The Chicago Athenaeum: พิพิธภัณฑ์สถาปัตยกรรมและการออกแบบ การันตีความสวยงาม สำหรับวิลล่าแห่งใหม่นี้เหมาะอย่างยิ่งสำหรับเข้าพักกับเพื่อนๆ และครอบครัว เป็นสวรรค์ริมชายหาดที่สมบูรณ์แบบ โดยไฮไลท์รวมถึง มีเชฟส่วนตัวที่ทำอาหารแสนอร่อยให้ที่วิลล่า การรับประทานอาหารกลางแจ้งพร้อมชมวิวทะเลสุดตระการตา และสระว่ายน้ำส่วนตัว
ส่วนประเทศอินโดนีเซีย เพิ่มวิลล่าที่สร้างขึ้นใหม่ภายใต้ชื่อ “วิลล่า นินี่ แอลลี่” (Villa Nini Elly) ตั้งอยู่ใจกลางย่านแคงกู ซึ่งเป็นย่านรีสอร์ทริมชายฝั่งทางตอนใต้ของเกาะบาหลี ให้บริการบ้านพักตากอากาศสำหรับครอบครัวเหมาะกับทุกวัยทั้งเด็กและผู้สูงอายุ ตกแต่งด้วยสิ่งอำนวยความสะดวกสุดหรู พร้อมติดตั้งเทคโนโลยีที่ทันสมัย มีสระว่ายน้ำแบบอินฟินิตี้ที่ทอดยาวตลอดความกว้างของวิลล่า ซึ่งหนึ่งในจุดเด่นของที่พักแห่งนี้ คือ สิ่งอำนวยความสะดวกที่เหมาะกับทุกช่วงอายุ ที่มีเพียงไม่กี่แห่งในบาหลี โดยวิลล่า นินี่ แอลลี่ มีห้องนอน 6 ห้องที่แบ่งเป็น 2 ชั้น จึงมีพื้นที่กว้างขวางสำหรับทุกคน และมีทางลาดเข้าถึงได้ทั่วทั้งระดับพื้นดิน ช่วยให้ผู้สูงอายุและผู้ที่มีปัญหาด้านการเคลื่อนไหวสามารถพักผ่อนร่วมกันกับครอบครัวได้อย่างอบอุ่น
ขณะที่วิลล่าแห่งใหม่ของ “อีลิธ เฮเวนส์” ที่ประเทศญี่ปุ่น ชื่อ “ซากุระ ลอดจ์” (Sakura Lodge in Niseko) เป็นชาเล่ต์แบบ 3 ห้องนอนบนพื้นที่โล่งโปร่งแบบเล่นระดับ ตั้งอยู่ที่ในพื้นที่นิเซโกะของฮอกไกโด ซึ่งมาเติมเต็มพอร์ตโฟลิโออันทันสมัยของอีลิธ เฮเวนส์ ในหมู่บ้านนิเซโกะและฮิราฟุของญี่ปุ่นที่เปิดให้บริการวิลล่าหรูให้เช่าแล้วรวม 27 หลัง โดย ซากุระ ลอดจ์ มีพื้นที่ใช้สอยที่กว้างขวางเหมาะสำหรับครอบครัวที่ต้องการเล่นสกีในช่วงฤดูสกี พร้อมรถรับส่งฟรีไปยังลิฟต์สกี นิเซโกะมีวิวภูเขาที่สวยงามในฤดูร้อน เป็นสถานที่ที่เหมาะกับการท่องเที่ยวตลอดทั้งปี โดยวิลล่าแห่งใหม่นี้จะเปิดรับจองตั้งแต่ธ.ค.65 เป็นต้นไป
ทั้งนี้ อีลิธ เฮเวนส์ ยังคงเดินหน้ามอบบริการและประสบการณ์ที่เหนือระดับในจุดหมายปลายทางที่เป็นที่ต้องการมากที่สุดในโลก โดยวิลล่าแห่งใหม่ทั้งหมดนี้ได้รับการคัดสรรมาอย่างดีเพื่อมอบความสะดวกสบาย และความเป็นส่วนตัวสำหรับนักเดินทางทุกวัย ซึ่งมั่นใจว่าจะสามารถเติมเต็มประสบการณ์การท่องเที่ยวและการเดินทางที่น่าประทับใจในช่วงเวลาที่นักท่องเที่ยวและนักเดินทางสามารถกลับมาใช้ชีวิตปกติได้มากขึ้น
สามารถดูรายละเอียดเกี่ยวกับ อีลิธ เฮเวนส์ เพิ่มเติมหรือสำรองวิลล่า ได้ที่ elitehavens.com